**Szabadúszók - Végre egy jó francia vígjáték!**

* **Vízer Balázs** 2019. március 13.

**A valóban létező, kedves középkorú pasasokból álló svéd szinkronúszó csapat történetét feldolgozták már az angolok is tavaly, de a franciák lepipálják őket: remek sztorit mondanak el nagyszerű színészekkel!**

A tavalyi év második felében nálunk is bemutatták a [Férfiak fecskében](https://port.hu/adatlap/film/mozi/ferfiak-fecskeben-swimming-with-men/movie-203991) című angol vígjátékot, ami egy rakás szerencsétlen középkorú pasasról szólt, akik a szinkronúszásban találják meg a sikerélményt, a szabadságot és az önkifejezést. És amikor kiderült, hogy a héten bemutatnak egy francia vígjátékot, ami egy rakás szerencsétlen középkorú pasasról szólt, akik a szinkronúszásban találják meg a sikerélményt, a szabadságot és az önkifejezést, logikus volt a gondolat, hogy nahát, a franciák megcsinálták a brit film remake-jét, de erről szó sincs. Mindkét film **megtörtént eseményeket dolgoz fel, a középkorú lúzerekből álló svéd szinkronúszó válogatott történetét, akik elindultak egy világversenyen, és talán még valami díjat is hazavittek, ami mindegy, a lényeg, hogy elnyerték a közönség szívét.**



És ez egy jó alapanyag, a baj csak az vele, hogy a középkorú pasikon kívül szinte senkit nem szólít meg, de erre is van orvosság. A sokkal inkább színészként, mint rendezőként ismert [Gilles Lellouche](https://port.hu/adatlap/szemely/gilles-lellouche/person-196629)a kézenfekvő megoldást választotta, behozott további szereplőknek fiatalokat és nőket, és mivel 2019-et írunk, hőseink nem csak tisztavérű franciák, hanem egyebek is. A hangsúly azért mégiscsak a negyvenes, ötvenes pasikon van, akik formációban tapossák a vizet, miközben igyekeznek, ha csak pár percre is, elfeledkezni minden bajukról. És többek között abban különbözik a francia film az angoltól, hogy itt nem örök mellékszereplők kaptak végre lehetőséget, hogy fanyar mosollyal lubickoljanak - szó szerint és átvitt értelemben is -, hanem tényleg nagy nevek. Ott van [Mathieu Amalric](https://port.hu/adatlap/szemely/mathieu-amalric/person-117590), aki már volt főgonosz Bond-filmben is, a nagyszerű [Guillaume Canet](https://port.hu/adatlap/szemely/guillaume-canet/person-8431), az örök bohóc belga [Benoît Poelvoorde](https://port.hu/adatlap/szemely/benoit-poelvoorde/person-165057) és a mára kissé megkopott [Jean-Hugues Anglade](https://port.hu/adatlap/szemely/jean-hugues-anglade/person-8028), akit ugyebár a legendás Betty Blue-ból ismerhetünk.



Őket próbálja  fürdőgatyába rázni két fiatal nő is edzőként - [Virginie Efira](https://port.hu/adatlap/szemely/virginie-efira/person-277925)és [Leila Bekhti](https://port.hu/adatlap/szemely/leila-bekhti/person-321102)-, hogy hamar kiderüljön, ők maguk is roncsok – egyikük érzelmileg, a másik kerekesszékben ül, és képtelen a dühét visszatartani. És mindez kissé szájbarágósnak, túlságosan didaktikusnak is tűnhet, és az is, én speciel pontosan ezért féltem ettől a filmtől – ami végül rendkívül kellemes meglepetés lett. **Nehéz pontosan kielemezni, hogy miért olyan jó és élvezetes a**[**Szabadúszók**](https://port.hu/adatlap/film/mozi/szabaduszok-le-grand-bain-sink-or-swim/movie-207210)**– valószínűleg csak azért, mert a rendező egyszerűen hagyja a színészeit játszani, és színészként nyilván pontosan tudja azt is, meddig engedheti el őket.** És ők meghálálják ezt, tényleg megnyílnak, ami azért is fontos, mert itt nem elsősorban vígjátékról van szó, és bizony van, akinek tényleg van miért keseregnie, kezdve a munkanélküliségtől a közelegő anyagi csődön vagy a széteső családon át az idősek otthonában tengődő anyáig, aki ugyan felismeri felnőtt fiát, de azonnal igyekszik is porrá alázni.

Persze a Szabadúszók nem nyomasztani akar, csak **nem rugaszkodik el túl messze a valóságtól, és amikor nevettetni kell, akkor sem vall kudarcot.** És az elmúlt pár év gyakran vállalhatatlanul gyenge francia vígjátékainak tükrében különösen fontos fegyvertény, hogy **ez a film egyszerre gondolkodtat és el és szórakoztat, ráadásul nem gyenge középszerű komikusokat, hanem végre igazi színészeket látunk játszani, és nem is akárhogy.**